Friðlýsing Surtseyjar eykur vísindagildi hennar þar sem áhrifa mannsins er haldið í lágmarki . Til ráðgjafar um málefni friðlandsins er ráðgjafanefnd Surtseyjar sem er skipuð sex fulltrúum . Fulltrúar nefndarinnar eru frá Umhverfisstofnun , Surtseyjarfélaginu , Náttúrufræðistofnun Íslands , Hafrannsóknastofnun og Vestmannaeyjabæ . Surtsey var samþykkt á heimsminjaskrá UNESCO sumarið 2008 sem einstakur staður náttúruminja á heimsvísu . Í mati heimsminjanefndar UNESCO er sérstaklega tekið fram mikilvægi rannsókna og vöktunar á landnámi dýra og plantna ásamt þróun eyjunnar og framvindu lífríkis Surtseyjar fyrir heiminn . Sýning um Surtsey er í Eldheimum . Sýningin var upprunalega sett upp í Þjóðmenningarhúsi Reykjavíkur árið 2007 , en var flutt til Vestmannaeyja 2010 og nefnd Surtseyjarstofu . Þar var tekið á móti þeim sem vildu fræðast um heimsminjasvæðið til 2014 , en þá var sýningin færð inn í Eldheima .